KOMISIJOS SPRENDIMAS
2006 m. lapkričio 14 d.
dėl 2006 m. Bendrijos finansinės paramos, skirtos klasikiniam kiaulių marui Vokietijoje likviduoti
(pranešta dokumentu Nr. C(2006) 5375)
(Tik tekstas vokiečių kalba yra autentiškas)
(2006/777/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį,
kadangi:
(1)
Sprendime 90/424/EEB nustatomos procedūros, reglamentuojančios Bendrijos finansinio įnašo teikimą specialiosioms veterinarijos priemonėms, įskaitant skubias priemones. Siekdama padėti kaip galima greičiau likviduoti klasikinį kiaulių marą, Bendrija gali finansiškai prisidėti prie reikalavimus atitinkančių valstybių narių patirtų išlaidų.
(2)
Skubioms kovos su klasikiniu kiaulių maru priemonėms Bendrijos finansinė parama skiriama pagal taisykles, išdėstytas 2005 m. vasario 28 d. Komisijos reglamente (EB) Nr. 349/2005, nustatančiame Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (2). Šis reglamentas taikomas Bendrijos finansiniams įnašams, teikiamiems valstybėms narėms dėl reikalavimus atitinkančių išlaidų pagal ten nurodytą apibrėžimą, taikomą tam tikroms ligos likvidavimo priemonėms situacijose, minimose Sprendimo 90/424/EEB 3 straipsnio 1 dalyje.
(3)
2006 m. Vokietijoje kilo klasikinio kiaulių maro protrūkis. Šios ligos atsiradimas kelia rimtą pavojų Bendrijos gyvulių populiacijai.
(4)
Pagal 2006 m. gegužės 15 d. Komisijos sprendimą 2006/346/EB dėl tam tikrų apsaugos priemonių, susijusių su klasikiniu kiaulių maru Vokietijoje, ir panaikinantį Sprendimą 2006/274/EB (3), Vokietija turėjo taikyti tam tikras apsaugos priemones, susijusias su klasikiniu kiaulių maru. Šios priemonės apima kiaulių paskerdimą prevenciniais tikslais visuose kiaulių ūkiuose, esančiuose patvirtinto ligos protrūkio apsaugos zonoje Borkeno savivaldybėje Šiaurės Reino Vestfalijoje.
(5)
Todėl siekdama išvengti klasikinio kiaulių maro išplitimo Vokietija ėmėsi būtinų skubių priemonių.
(6)
2006 m. rugsėjo 12 d. Vokietija pateikė finansinę informaciją, reikalingą prieš Bendrijos finansinės paramos suteikimą pagal Reglamento (EB) Nr. 349/2005 6 straipsnį.
(7)
Vokietija visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnyje ir Reglamento (EB) Nr. 349/2005 6 straipsnyje.
(8)
Bendrijos finansinės paramos lėšos išmokamos tik tuo atveju, jei planuota veikla buvo tinkamai įgyvendinta, o valdžios institucijos per nustatytus terminus pateikė reikalingą informaciją.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama
1. Bendrijos finansinė parama Vokietijai skiriama išlaidoms, patirtoms 2006 m. taikant skubias kovos su klasikiniu kiaulių maru priemones, įskaitant Sprendimo 2006/346/EB 5 straipsnio 2 dalyje numatytas priemones.
2. Finansinė parama sudaro 50 % Bendrijos finansinės paramos reikalavimus atitinkančių išlaidų. Ji išmokama pagal Reglamente (EB) Nr. 349/2005 nustatytas sąlygas.
2 straipsnis
Finansinės paramos lėšų mokėjimo tvarka
Pirmoji 5 000 000 EUR dalis išmokama kaip dalis Bendrijos finansinės paramos, numatytos 1 straipsnyje.
3 straipsnis
Adresatas
Šis sprendimas skirtas Vokietijai.
Priimta Briuselyje, 2006 m. lapkričio 14 d.